„ A ló szőre ragyog, mint az arany”

Egyszer volt, hol nem volt, élt egyszer egy öreg szabó ember. Régen a király gárdájában szolgált, ám egy baleset miatt már csak bottal tudott járni, ezért vissza kellett, hogy vonuljon a folyó melletti kis házába. Két gyermeke közül a nagyobbik már felnőtt, a másik egy hajadon lány. A lány anyja már régen elhunyt, s mostohája a szabó régi ismerőse, akivel csupán egy a gond: Ki nem állhatja a gyerekeket. Amikor a szabó nagyfia elment hazulról, akkor is ez volt az indok, s most, hogy a leány hajadon, neki is az elmenetel jár a fejében.

Egy szép tavaszi napon odament édesapjához, s így szólt hozzája:

- Édesapám, elmegyek. Úgy, mint a bátyám, én sem tűröm tovább mostohám jelenlétét! – szegény apja győzködte győzködte, de nem tudta visszatántorítani leányát a veszedelmekkel teli úttól.

Így hát másnap útnak indult a lányka. Amint ment mendegélt egyszer csak egy kis tavacskához ért. Megállott, szomját oltotta a tó vizével, majd továbbállt. Talált egy kitaposott ösvényt, azt követte. Egynapi járás után egy kis házikóhoz ért. Bekopogott, hogy szállást kérjen éjszakára, ám mikor az ajtó kinyílt, nem jött hang a torkán.

- Tudtam, hogy előbb vagy utóbb felbukkansz! – üdvözölte széles mosollyal egy öreg bácsi. – Kerülj beljebb, jobbra van a kandalló, bújj be mellé, nehogy megfázz!

A lány örült a szíves fogadtatásnak, ám még mindig zavarta az az apró probléma, hogy néma.

- S ha jól sejtem hangod sincsen! – folytatta a ház ura – Szent egek! Hát még be sem mutatkoztam, Raymond a nevem. Tudtam, hogy fel fogsz bukkanni, mert a bátyád is nálam hált meg és elmesélte történeteteket, s felkészített rá, hogy te is jönni fogsz. Sőt, még azt is megjósolta, hogy inni fogsz a tavacskából, merthogy nem hozol majd magaddal innivalót, és igen, hogy kérdésedre válaszoljak, az a tó miatt vagy most néma. – És ahogy Raymond mondandója végére ért, megkínálta vendégét egy jó pohár forralt borral, majd folytatta:

- Ma este hálj meg nálam, s majd holnap indulj útnak Hamu lovammal együtt! Amíg ő melletted van, lesz hangod, ám amint eltávolodik tőled, újra néma leszel.

 Így is tett a lányka, aludt egy jó nagyot, s mikor felébredt, már ott volt a kapuban Hamu, s rajta 3 napra elegendő elemózsiával és (hogy még egyszer ugyanabba a hibába ne essünk bele) 7 liter vízzel. Ám mielőtt a lány útnak indult volna, papíron fogalmazta meg utolsó kérdését: „Miért tudok beszélni a lova mellett?”

- Ó, hát ezt sem tudod! Hamu egy parazsat evő táltos, manapság ritka, ám régen minden pajtában ilyen paripát tartottak. No, eredj Isten hírével! – azzal útnak indította vendégét lovával.

Amint a lányka próbálgatta hangját egyszer csak megjött!

- Újra tudok beszélni, újra van hangom! – Egyre csak ezt harsogta, mit sem törődve azzal, hogy egyedül van egy erdőben, ahol furcsamód sem állatok, sem élő növények nincsenek. Kurjongatva haladt az erdőben 2 napon át, ám a harmadik napon egy nagy vihar kerekedett. Fákat csavart ki a szél, a patakok vize az egész erdőt elárasztotta, s egyszer csak egy óriás üvöltése hallatszott nem messze a vándoroktól. Ekkor a leány abbahagyta a kiáltozást, s úgy megszeppent, hogy a ló mellett sem tudott megszólalni.

Szerencsére az óriás nem találta meg őket, elmúlt a vihar, s mikor már semmi veszély nem fenyegetett az erdőben, a lány felháborodott miért nem tud beszélni! Elhatározta, hogy visszamegy Raymondhoz, és panaszt tesz, ám mikor el akart indulni nem találta a megfelelő utat, mert a vihar alatt annyira megijedt, hogy elfelejtette a visszavezető utat. Elindult erre, elindult arra, s még most is ide-oda vándorol Hamu nevű paripáján, ha még meg nem halt.

Pályázó neve, iskola neve:

 Ringbauer Dóra, Sashegyi Arany János Általános Iskola és Gimnázium

Pályázó kora, osztálya: 12 éves, 6. osztály

Felkészítő tanár neve, elérhetősége:

Ferenczi Emese, emese.ferenczi11@gmail.com